b'\n_START_ARTICLE_\nGiovanni van Bronckhorst\n_START_SECTION_\nUra\n_START_PARAGRAPH_\nBronckhorst aloitti jalkapalloilun Feyenoordin juniorijoukkueissa jo pikkupoikana. Seuran edustusjoukkueeseen h\xc3\xa4n nousi kaudeksi 1992\xe2\x80\x931993 ja kauden 1993\xe2\x80\x931994 h\xc3\xa4n pelasi lainasopimuksella Waalwijkiss\xc3\xa4. Kaudeksi 1998\xe2\x80\x931999 van Bronckhorst siirtyi 5,5 miljoonalla punnalla Rangersiin, jossa voitti vuonna 2000 Skotlannin liigamestaruuden. Vuonna 2000 h\xc3\xa4n siirtyi 8,5 miljoonan punnan siirtosummalla Arsenaliin, jossa ei kuitenkaan viihtynyt lainkaan k\xc3\xa4rsitty\xc3\xa4\xc3\xa4n muun muassa loukkaantumisista. Kaudeksi 2003\xe2\x80\x932004 h\xc3\xa4n siirtyi Barcelonaan, jossa voitti kausilla 2004\xe2\x80\x932005 ja 2005\xe2\x80\x932006 Espanjan p\xc3\xa4\xc3\xa4sarjamestaruuden ja j\xc3\xa4lkimm\xc3\xa4isell\xc3\xa4 kaudella my\xc3\xb6s Mestarien liigan. Kes\xc3\xa4ll\xc3\xa4 2007 van Bronckhorst palasi takaisin Feyenoordiin._NEWLINE_Alankomaiden maajoukkueessa Bronckhorst debytoi 31. elokuuta 1996 ottelussa Brasiliaa vastaan. H\xc3\xa4n on ollut mukana MM-kilpailuissa 1998 sek\xc3\xa4 EM-kilpailuissa 2000 ja 2004. Van Bronckhorst edusti Hollantia my\xc3\xb6s vuoden 2006 maailmanmestaruuskisoissa, sek\xc3\xa4 2008 EM-kisoissa. Van Bronckhorst kruunasi maajoukkueuransa hienosti MM-hopealla vuoden 2010 MM-kisoissa. H\xc3\xa4n teki monien mielest\xc3\xa4 kisojen hienoimman maalin noin 30 metrist\xc3\xa4 tolpan kautta vasemmalla jalallaan._NEWLINE_Kes\xc3\xa4ll\xc3\xa4 2015 van Bronckhorstista tuli Feyenoord Rotterdamin p\xc3\xa4\xc3\xa4valmentaja.  H\xc3\xa4n johdatti debyyttikaudellaan Feyenoordin KNVB-cupin mestariksi, kun FC Utrecht kaatui finaalissa 2-1. Pokaali oli Feyenoordin ensimm\xc3\xa4inen sitten kauden 2007/08 cup-voiton, jota van Bronckhorst oli juhlimassa pelaajana. Kaudella 2016/17 van Bronckhorstin suojatit jatkoivat vahvoja otteitaan ja tasainen liigakausi huipentui Feyenoordin mestaruuteen. Edellisen kerran seura oli juhlinut mestaruutta 18 vuotta aikaisemmin. Kaudella 2017/18 van Bronckhorst luotsasi Feyenoordin toistamiseen Alankomaiden cupin mestariksi, kun loppuottelussa kaatui Ajax maalein 3-0. Liigassa mestaruuden puolustaminen ei onnistunut, vaan sijoitus oli lopulta nelj\xc3\xa4s. Menestyst\xc3\xa4 ei my\xc3\xb6sk\xc3\xa4\xc3\xa4n tullut Mestarien liigassa, jonka lohkovaiheessa Feyenoord voitti vain SSC Napolin kotonaan 2-1 ja j\xc3\xa4i lohkojumbona pudotuspelien ulkopuolelle._NEWLINE_Kaudella 2018/19 Feyenoord j\xc3\xa4i kauas mestaruustaistelusta, sill\xc3\xa4 kolmossijasta huolimatta ero mestaruuden voittaneeseen Ajaxiin oli 21 pistett\xc3\xa4. Cupissa van Bronckhorst luotsasi Feyenoordin v\xc3\xa4lieriin. Kausi j\xc3\xa4i h\xc3\xa4nen viimeisekseen Feyenoordin p\xc3\xa4\xc3\xa4valmentajana.'